**RQ-21 Blackjack** je malý taktický bezposádkový vzdušný systém, ktorý bol vyvinutý špeciálne pre americké námorníctvo a námornú pechotu. Je to spravodajský systém, ktorý je určený na zber a poskytovanie taktických informácií veliteľom USN a USMC. Lietadlá systému sú prispôsobené na operácie z paluby vojenských lodí. Za vývojom a výrobou tohto systému stojí americká firma Insitu (dcérska spoločnosť Boeing Defense, Space & Security).

Vznik a vývoj
-------------

V júli 2010 získala spoločnosť Insitu zmluvu na vývoj a výrobu malého taktického bezposádkového vzdušného systému, z ktorého vzišiel RQ-21A Blackjack. V súťaži porazila Insitu ďalšie tri konkurenčné návrhy:

* Killer Bee-4 od spoločnosti Raytheon,
* Aerosonde Mk. 4.7 od spoločnosti AAI Corp.
* Storm od dvojice firiem General Dynamics a Elbit Systems.

Letové testy dronov systému RQ-21A Blackjack sa začali 28. júla 2012.  V januári 2014 bola spustená malosériový výroba a už o tri mesiace bol prvý systém nasadený v Afganistane. Plná sériová výroba sa rozbehla v októbri 2016.

Konštrukcia
-----------

Zachytávanie RQ-21A pri návrate na palubu lode
Každý RQ-21 Blackjack pozostáva z 5 lietadiel a 2 pozemných systémov. Lietadlá môžu operovať v dosahu 102 km od pozemnej riadiacej stanice. RQ-21 Blackjack majú modulárnu architektúru, čím sa skracuje čas ich prípravy pred vzletom. Samotný dron má dĺžku 2,5 m a rozpätie krídel 4,9 m. 

RQ-21 Blackjack je vybavený motorom s elektronickým riadením vstrekovania paliva s výkonom 8 koní, ktorý poháňa dvojlistovú vrtuľu. Výrobca uvádza letovú vytrvalosť 16 hodín, niektoré zdroje však hovoria, že stroj vydrží vo vzduchu až 24 hodín. Maximálna rýchlosť letu dronu je 166 km/h, väčšinou však letí cestovnou rýchlosťou 111 km/h. S užitočným zaťažením 17,7 kg dokáže dron lietať vo výške viac ako 6 096 m.

Lietadlá sú uspôsobené na operovanie z paluby lode, pričom vzlet zabezpečuje katapultovacie zariadenie a pristátie sa realizuje pomocou špeciálneho záchytného zariadenia.

Základné vybavenie dronov pozostáva z nočnej a dennej kamery, ktorá dokáže vyhotoviť snímky s vysokým rozlíšením z výšky až 2 400 m. K ďalšiemu vybaveniu patrí zariadenie na komunikačný prenos a prijímače automatického identifikačného systému lodnej dopravy.

Nasadenie
---------

V apríli 2014 bola prvá verzia systému RQ-21 Blackjack Block 1 nasadená v Afganistane, kde plnila misie zamerané na signálne spravodajstvo. Počas tohto nasadenia uskutočnili tieto stroje 120 letov zahŕňajúcich takmer 1000 letových hodín.

Požívatelia
-----------

Holandsko  **Holandsko**

Holandská kráľovská armáda - 5 systémov
Kanada  **Kanada**

Ministerstvo národnej obrany - 1 systém
Kanadské kráľovské namorníctvo
Poľsko  **Poľsko**

Poľské pozemné sily
Poľské špeciálne jednotky
USA  **USA**

United States Marine Corps Aviation – 32 systémov
United States Navy – 25 systémov

Špecifikácie
------------

### Hlavné charakteristiky

* **Posádka**: 0 (ovládané na diaľku minimálne 1 osobou)
* **Dĺžka**: 2,5 m
* **Rozpätie krídel**: 4,9 m
* **Prázdna hmotnosť**: 37 kg
* **Maximálna vzletová hmotnosť**: 61 kg
* **Užitočné zaťaženie**: 17,7 kg

### Výkony

* **Maximálna rýchlosť**: >166 km/h
* **Cestovná rýchlosť**: 111 km/h
* **Rádius**: 102 km
* **Dostup**: >6 096 m
* **Výdrž**: >16 hodín

Referencie
----------

1. ↑  RQ-21A Integrator completes first flight
2. ↑   *RQ-21A Blackjack begins operational test phase* [online]. [Cit. 2018-09-26]. Dostupné online. Archivované 2014-02-01 z originálu.
3. ↑  U.S. Marine Corps Explores Extended-Range Blackjack
4. ↑  RQ-21A Blackjack
5. ↑  RQ-21A Blackjack

|  |  |
| --- | --- |
| Portal | Portál letectvo |